CELEX: 32021R0073
Language: el
Date: 2021-01-26 00:00:00
Title: Εκτελεστικός κανονισμός (ΕΕ) 2021/73 της Επιτροπής της 26ης Ιανουαρίου 2021 για την τροποποίηση του εκτελεστικού κανονισμού (ΕΕ) αριθ. 808/2014 σχετικά με τη θέσπιση κανόνων εφαρμογής του κανονισμού (ΕΕ) αριθ. 1305/2013 του Ευρωπαϊκού Κοινοβουλίου και του Συμβουλίου για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ)

27.1.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 27/9
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/73 ΤΗΣ ΕΠΙΤΡΟΠΗΣ
         της 26ης Ιανουαρίου 2021
         για την τροποποίηση του εκτελεστικού κανονισμού (ΕΕ) αριθ. 808/2014 σχετικά με τη θέσπιση κανόνων εφαρμογής του κανονισμού (ΕΕ) αριθ. 1305/2013 του Ευρωπαϊκού Κοινοβουλίου και του Συμβουλίου για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1305/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και την κατάργηση του κανονισμού (ΕΚ) αριθ. 1698/2005 του Συμβουλίου (1), και ιδίως το άρθρο 8 παράγραφος 3, το άρθρο 12 και το άρθρο 75 παράγραφος 5,
         Εκτιμώντας τα ακόλουθα:
         
                     (1)
                  
                  
                     Ο εκτελεστικός κανονισμός (ΕΕ) αριθ. 808/2014 της Επιτροπής (2) θεσπίζει κανόνες για την εφαρμογή του κανονισμού (ΕΕ) αριθ. 1305/2013. Ο κανονισμός (ΕΕ) 2020/2220 του Ευρωπαϊκού Κοινοβουλίου και του Συμβουλίου (3) τροποποίησε τον κανονισμό (ΕΕ) αριθ. 1305/2013 και παρέτεινε τη διάρκεια των προγραμμάτων αγροτικής ανάπτυξης που υποστηρίζονται από το Ευρωπαϊκό Γεωργικό Ταμείο Αγροτικής Ανάπτυξης (στο εξής: ΕΓΤΑΑ) έως τις 31 Δεκεμβρίου 2022, παρέσχε δε στα κράτη μέλη τη δυνατότητα να χρηματοδοτήσουν τα οικεία προγράμματα που θα παραταθούν από τα αντίστοιχα κονδύλια του προϋπολογισμού για τα έτη 2021 και 2022. Επιπλέον, ο κανονισμός (ΕΕ) 2020/2220 κατέστησε τους πρόσθετους πόρους από το Μέσο Ανάκαμψης της Ευρωπαϊκής Ένωσης (στο εξής: EURI) που θεσπίστηκε με τον κανονισμό (ΕΕ) 2020/2094 του Συμβουλίου (4) διαθέσιμους στα προγράμματα που θα παραταθούν κατά τα έτη 2021 και 2022 για τη χρηματοδότηση μέτρων δυνάμει του κανονισμού (ΕΕ) αριθ. 1305/2013 με στόχο την αντιμετώπιση του αντικτύπου της κρίσης COVID-19 και των συνεπειών της για τον γεωργικό τομέα και τις αγροτικές περιοχές της Ένωσης. Ως εκ τούτου, οι αντίστοιχοι κανόνες εφαρμογής του κανονισμού (ΕΕ) αριθ. 1305/2013 θα πρέπει να τροποποιηθούν.
                  
               
                     (2)
                  
                  
                     Το άρθρο 4 παράγραφος 2 του εκτελεστικού κανονισμού (ΕΕ) αριθ. 808/2014 ορίζει τον ανώτατο αριθμό τροποποιήσεων των προγραμμάτων αγροτικής ανάπτυξης που μπορούν να υποβάλλουν τα κράτη μέλη στην Επιτροπή. Προκειμένου να αυξηθεί η ευελιξία των κρατών μελών όσον αφορά χρήση των κονδυλίων του προϋπολογισμού τους για τα έτη 2021 και 2022 στα προγράμματα που θα παραταθούν και κατά την ενσωμάτωση των πρόσθετων πόρων από το EURI, ο ανώτατος αριθμός τροποποιήσεων που αναφέρονται στο εν λόγω άρθρο θα πρέπει να αυξηθεί και οι προθεσμίες υποβολής αιτήσεων για τις τελευταίες τροποποιήσεις προγράμματος θα πρέπει να αναβληθούν. Επιπλέον, πρέπει να διευκρινιστεί ότι ο ανώτατος αριθμός τροποποιήσεων δεν θα πρέπει να εφαρμόζεται στις αιτήσεις τροποποίησης των προγραμμάτων αγροτικής ανάπτυξης στην περίπτωση που είναι αναγκαίες τροποποιήσεις μετά την έναρξη ισχύος του κανονισμού (ΕΕ) 2020/2220 ώστε να παραταθεί η διάρκεια των προγραμμάτων αγροτικής ανάπτυξης και να ενσωματωθούν οι πρόσθετοι πόροι από το EURI.
                  
               
                     (3)
                  
                  
                     Ο κανονισμός (ΕΕ) 2020/2220 προβλέπει ότι, για τα προγράμματα αγροτικής ανάπτυξης που παρατείνονται, οι στόχοι που καθορίζονται στο πλαίσιο επιδόσεων πρέπει να οριστούν για το έτος 2025. Ως εκ τούτου, είναι αναγκαίο να διευκρινιστεί ότι οι στόχοι του δείκτη πλαισίου επιδόσεων αναφέρονται στα προγραμματισμένα επιτεύγματα έως τις 31 Δεκεμβρίου 2025. Επιπλέον, ο κανονισμός (ΕΕ) 2020/2220 αποκλείει την εφαρμογή του πλαισίου επιδόσεων στους πρόσθετους πόρους από το EURI. Ως εκ τούτου, οι εκροές που χρηματοδοτούνται από τους πρόσθετους πόρους του EURI θα πρέπει να εξαιρεθούν από τους στόχους του πλαισίου επιδόσεων.
                  
               
                     (4)
                  
                  
                     Ο κανονισμός (ΕΕ) 2020/2220 προβλέπει ότι οι πρόσθετοι πόροι από το EURI πρέπει να προγραμματίζονται και να παρακολουθούνται χωριστά από τη στήριξη της Ένωσης για την αγροτική ανάπτυξη, με την εφαρμογή, επί της αρχής, των κανόνων που προβλέπονται στον κανονισμό (ΕΕ) αριθ. 1305/2013. Ως εκ τούτου, θα απαιτηθούν ειδικές προδιαγραφές στις σχετικές περιγραφές των μέτρων των προγραμμάτων αγροτικής ανάπτυξης και των εθνικών προγραμμάτων-πλαισίων, στις περιπτώσεις όπου οι πράξεις υποστηρίζονται από τους πρόσθετους πόρους του EURI. Τα σχέδια χρηματοδότησης των προγραμμάτων αγροτικής ανάπτυξης, των εθνικών πλαισίων και των εθνικών αγροτικών δικτύων θα πρέπει επίσης να αναφέρουν χωριστά τους πρόσθετους πόρους από το EURI.
                  
               
                     (5)
                  
                  
                     Επιπλέον, στο σχέδιο δεικτών για τα επιλεγμένα μέτρα, το υποσύνολο των προγραμματισμένων εκροών και των προγραμματισμένων συνολικών δημόσιων δαπανών που χρηματοδοτούνται από τους πρόσθετους πόρους του EURI θα πρέπει να αναφέρεται χωριστά. Στις ετήσιες εκθέσεις υλοποίησης, οι αναφορές στις αναληφθείσες δαπάνες ανά μέτρο και τομέα επικέντρωσης θα πρέπει να προσδιορίζουν το μέρος των δεσμεύσεων που χρηματοδοτούνται από τους πρόσθετους πόρους του EURI.
                  
               
                     (6)
                  
                  
                     Το άρθρο 8 στοιχείο η) σημείο ii) του κανονισμού (ΕΕ) αριθ. 1305/2013 ορίζει ότι για κάθε μέτρο, για κάθε τύπο πράξης με συγκεκριμένο ποσοστό συνεισφοράς του ΕΓΤΑΑ, για τον τύπο πράξης που αναφέρεται στο άρθρο 37 παράγραφος 1, στο άρθρο 38 παράγραφος 3, στο άρθρο 39 παράγραφος 1 και στο άρθρο 39α του κανονισμού (ΕΕ) αριθ. 1305/2013, όταν ένα κράτος μέλος εφαρμόζει ελάχιστο όριο ζημίας κάτω του 30 %· και για τεχνική βοήθεια, το χρηματοδοτικό σχέδιο πρέπει να περιλαμβάνει πίνακα που να αναφέρει τη συνολική προγραμματισμένη συνεισφορά της Ένωσης και το ισχύον ποσοστό συνεισφοράς του ΕΓΤΑΑ. Δεδομένου ότι οι ίδιοι κανόνες ισχύουν για τη συνεισφορά από τους πρόσθετους πόρους του EURI, το χρηματοδοτικό σχέδιο θα πρέπει να αναφέρει, κατά περίπτωση, την προγραμματισμένη συνεισφορά του ΕURI και το ποσοστό συνεισφοράς του EURI, για κάθε τέτοιο μέτρο σε κάθε τύπο πράξης.
                  
               
                     (7)
                  
                  
                     Ο κανονισμός (ΕΕ) 2020/2220 τροποποίησε τα άρθρα 38 και 39 του κανονισμού (ΕΕ) αριθ. 1305/2013 ως προς το ελάχιστο όριο απωλειών που μπορούν να καθορίζουν τα κράτη μέλη στα οικεία προγράμματα αγροτικής ανάπτυξης, βάσει του οποίου οι γεωργοί μπορούν να λάβουν αποζημίωση στο πλαίσιο των ταμείων αλληλοβοήθειας για απώλειες λόγω δυσμενών καιρικών φαινομένων, ζωικών και φυτικών ασθενειών, προσβολής από παράσιτα και περιβαλλοντικών συμβάντων, και στο εργαλείο σταθεροποίησης εισοδήματος για γεωργούς όλων των τομέων. Κατά συνέπεια και για τους σκοπούς της υποβολής εκθέσεων στο πλαίσιο του ΠΟΕ, οι δαπάνες για όλα τα εργαλεία διαχείρισης κινδύνων που διέπονται από το άρθρο 36 του κανονισμού (ΕΕ) αριθ. 1305/2013 και για τις περιπτώσεις όπου το ελάχιστο όριο απώλειας είναι κάτω του 30 % πρέπει να προβλέπονται και να αναφέρονται χωριστά. Το σχέδιο δεικτών θα πρέπει να προσδιορίζει αναλόγως αυτές τις νέες απαιτήσεις προγραμματισμού και σχεδιασμού.
                  
               
                     (8)
                  
                  
                     Επομένως, ο εκτελεστικός κανονισμός (ΕΕ) αριθ. 808/2014 θα πρέπει να τροποποιηθεί αναλόγως.
                  
               
                     (9)
                  
                  
                     Λόγω της επείγουσας κατάστασης εξαιτίας της κρίσης της νόσου COVID-19, ο παρών κανονισμός θα πρέπει να αρχίσει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
                  
               
                     (10)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής αγροτικής ανάπτυξης,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο εκτελεστικός κανονισμός (ΕΕ) αριθ. 808/2014 τροποποιείται ως εξής:
            
                        1)
                     
                     
                        Το άρθρο 4 τροποποιείται ως εξής:
                        
                                    α)
                                 
                                 
                                    στην παράγραφο 1, το στοιχείο ε) διαγράφεται·
                                 
                              
                                    β)
                                 
                                 
                                    η παράγραφος 2 τροποποιείται ως εξής:
                                    
                                                i)
                                             
                                             
                                                το πρώτο εδάφιο αντικαθίσταται από το ακόλουθο κείμενο:
                                                «Τροποποιήσεις προγραμμάτων του είδους που αναφέρεται στο άρθρο 11 στοιχείο α) σημείο i) του κανονισμού (ΕΕ) αριθ. 1305/2013 μπορούν να προταθούν έως και τέσσερις φορές κατά τη διάρκεια της περιόδου προγραμματισμού.»·
                                             
                                          
                                                ii)
                                             
                                             
                                                το δεύτερο εδάφιο αντικαθίσταται από το ακόλουθο κείμενο:
                                                «Για όλα τα άλλα είδη τροποποιήσεων συνδυαστικά:
                                                
                                                            α)
                                                         
                                                         
                                                            μπορεί να υποβληθεί ενιαία πρόταση τροποποίησης ανά ημερολογιακό έτος και ανά πρόγραμμα, με εξαίρεση το 2025, έτος κατά το οποίο μπορούν να υποβληθούν περισσότερες από μία προτάσεις για τροποποιήσεις που αφορούν αποκλειστικά την προσαρμογή του χρηματοδοτικού σχεδίου, συμπεριλαμβανομένων τυχόν επακόλουθων αλλαγών στο σχέδιο δεικτών·
                                                         
                                                      
                                                            β)
                                                         
                                                         
                                                            μπορούν να υποβληθούν ανά πρόγραμμα, τέσσερις πρόσθετες προτάσεις τροποποίησης κατά τη διάρκεια της περιόδου προγραμματισμού.»·
                                                         
                                                      
                                          
                                                iii)
                                             
                                             
                                                στο τρίτο εδάφιο, το στοιχείο β) αντικαθίσταται από το ακόλουθο κείμενο:
                                                
                                                            «β)
                                                         
                                                         
                                                            σε περίπτωση που απαιτείται τροποποίηση κατόπιν μεταβολής του νομικού πλαισίου της Ένωσης, συμπεριλαμβανομένης μεταβολής που σχετίζεται με την παράταση της διάρκειας των προγραμμάτων αγροτικής ανάπτυξης ή μεταβολής που σχετίζεται με τη διαθεσιμότητα των πρόσθετων πόρων για την ανάκαμψη του γεωργικού τομέα και των αγροτικών περιοχών της Ένωσης σύμφωνα με τον κανονισμό (ΕΕ) 2020/2220 του Ευρωπαϊκού Κοινοβουλίου και του Συμβουλίου (*1)
                                                            
                                                         
                                                      
                                                   (*1)  Κανονισμός (ΕΕ) 2020/2220 του Ευρωπαϊκού Κοινοβουλίου και του Συμβουλίου, της 23ης Δεκεμβρίου 2020, σχετικά με τη θέσπιση ορισμένων μεταβατικών διατάξεων για τη στήριξη από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και από το Ευρωπαϊκό Γεωργικό Ταμείο Εγγυήσεων (ΕΓΤΕ) τα έτη 2021 και 2022 και για την τροποποίηση των κανονισμών (ΕΕ) αριθ. 1305/2013, (ΕΕ) αριθ. 1306/2013 και (ΕΕ) αριθ. 1307/2013 όσον αφορά τους πόρους και την εφαρμογή τους τα έτη 2021 και 2022 και του κανονισμού (ΕΕ) αριθ. 1308/2013 όσον αφορά τους πόρους και την κατανομή αυτής της στήριξης τα έτη 2021 και 2022 (ΕΕ L 437 της 28.12.2020, σ. 1).»·"
                        
                                             
                                          
                              
                                    γ)
                                 
                                 
                                    η παράγραφος 3 αντικαθίσταται από το ακόλουθο κείμενο:
                                    
                                       «3.   Τα κράτη μέλη υποβάλλουν την τελευταία τροποποίηση προγράμματος του είδους που αναφέρεται στο άρθρο 11 στοιχείο α) σημείο iii) του κανονισμού (ΕΕ) αριθ. 1305/2013 στην Επιτροπή έως τις 30 Σεπτεμβρίου 2022.
                                       Άλλα είδη τροποποιήσεων προγράμματος υποβάλλονται στην Επιτροπή έως τις 30 Σεπτεμβρίου 2025.»·
                                    
                                 
                              
                  
                        2)
                     
                     
                        Το παράρτημα I τροποποιείται σύμφωνα με το παράρτημα I του παρόντος κανονισμού·
                     
                  
                        3)
                     
                     
                        Το παράρτημα VII τροποποιείται σύμφωνα με το παράρτημα II του παρόντος κανονισμού.
                     
                  
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 26 Ιανουαρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  Κανονισμός (EE) αριθ. 1305/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και την κατάργηση του κανονισμού (ΕΚ) αριθ. 1698/2005 του Συμβουλίου (ΕΕ L 347 της 20.12.2013, σ. 487).
         
            (2)  Εκτελεστικός κανονισμός (ΕΕ) αριθ. 808/2014 της Επιτροπής, της 17ης Ιουλίου 2014, σχετικά με τη θέσπιση κανόνων εφαρμογής του κανονισμού (ΕΕ) αριθ. 1305/2013 του Ευρωπαϊκού Κοινοβουλίου και του Συμβουλίου για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) (ΕΕ L 227 της 31.7.2014, σ. 18).
         
            (3)  Κανονισμός (ΕΕ) 2020/2220 του Ευρωπαϊκού Κοινοβουλίου και του Συμβουλίου, της 23ης Δεκεμβρίου 2020, σχετικά με τη θέσπιση ορισμένων μεταβατικών διατάξεων για τη στήριξη από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και από το Ευρωπαϊκό Γεωργικό Ταμείο Εγγυήσεων (ΕΓΤΕ) τα έτη 2021 και 2022 και για την τροποποίηση των κανονισμών (ΕΕ) αριθ. 1305/2013, (ΕΕ) αριθ. 1306/2013 και (ΕΕ) αριθ. 1307/2013 όσον αφορά τους πόρους και την εφαρμογή τους τα έτη 2021 και 2022 και του κανονισμού (ΕΕ) αριθ. 1308/2013 όσον αφορά τους πόρους και την κατανομή αυτής της στήριξης τα έτη 2021 και 2022 (ΕΕ L 437 της 28.12.2020, σ. 1).
         
            (4)  Κανονισμός (ΕΕ) 2020/2094 του Συμβουλίου, της 14ης Δεκεμβρίου 2020, σχετικά με τη θέσπιση Μέσου Ανάκαμψης της Ευρωπαϊκής Ένωσης για τη στήριξη της ανάκαμψης μετά την κρίση COVID-19 (ΕΕ L 433 I της 22.12.2020, σ. 23).
      
      
         
            ΠΑΡΑΡΤΗΜΑ I
            Το παράρτημα I του εκτελεστικού κανονισμού (ΕΕ) αριθ. 808/2014 τροποποιείται ως εξής:
            
                        1)
                     
                     
                        Το μέρος 1 τροποποιείται ως εξής:
                        
                                    α)
                                 
                                 
                                    στο σημείο 7 στοιχείο β), το σημείο i) αντικαθίσταται από το ακόλουθο κείμενο:
                                    
                                                «i)
                                             
                                             
                                                οι στόχοι για το 2025. Οι στόχοι δεν λαμβάνουν υπόψη την πρόσθετη εθνική χρηματοδότηση που αναφέρεται στο σημείο 12 ούτε τις κρατικές ενισχύσεις υπό μορφή πρόσθετης εθνικής χρηματοδότησης που αναφέρονται στο σημείο 13 ούτε τους πρόσθετους πόρους που αναφέρονται στο άρθρο 58α του κανονισμού (ΕΕ) αριθ. 1305/2013.»·
                                             
                                          
                              
                                    β)
                                 
                                 
                                    στο σημείο 8.2, το στοιχείο γ) αντικαθίσταται από το ακόλουθο κείμενο:
                                    
                                                «γ)
                                             
                                             
                                                το πεδίο εφαρμογής, το επίπεδο στήριξης, τους επιλέξιμους δικαιούχους και, κατά περίπτωση, τη μεθοδολογία υπολογισμού του ποσού ή του ποσοστού στήριξης κατανεμημένου ανά επιμέρους μέτρο και/ή τύπο πράξης, όπου κρίνεται αναγκαίο. Για κάθε τύπο πράξης, προσδιορισμό των επιλέξιμων δαπανών, των όρων επιλεξιμότητας, των εφαρμοστέων ποσών και ποσοστών στήριξης και των αρχών που αφορούν τον καθορισμό των κριτηρίων επιλογής. Στην περίπτωση παροχής στήριξης σε μέσο χρηματοοικονομικής τεχνικής που υλοποιείται δυνάμει του άρθρου 38 παράγραφος 4 πρώτο εδάφιο στοιχεία α) και β) του κανονισμού (ΕΕ) αριθ. 1303/2013, περιγραφή του τύπου του μέσου χρηματοοικονομικής τεχνικής, τις γενικές κατηγορίες τελικών δικαιούχων, τις γενικές κατηγορίες επιλέξιμων δαπανών και το ανώτατο επίπεδο στήριξης. Παρέχεται χωριστή περιγραφή για μέτρα ή τμήματα μέτρων που χρηματοδοτούνται από τους πρόσθετους πόρους που αναφέρονται στο άρθρο 58α του κανονισμού (ΕΕ) αριθ. 1305/2013.»·
                                             
                                          
                              
                                    γ)
                                 
                                 
                                    το σημείο 10 τροποποιείται ως εξής:
                                    
                                                i)
                                             
                                             
                                                ο τίτλος αντικαθίσταται από το ακόλουθο κείμενο:
                                                «Σχέδιο χρηματοδότησης, το οποίο περιλαμβάνει χωριστούς αναλυτικούς πίνακες για τα στοιχεία α) έως δ), με χωριστή αναφορά των πληροφοριών που αναφέρονται στο στοιχείο ε) για το Μέσο Ανάκαμψης της Ευρωπαϊκής Ένωσης:»·
                                             
                                          
                                                ii)
                                             
                                             
                                                στο στοιχείο γ), το σημείο v) αντικαθίσταται από το ακόλουθο κείμενο:
                                                
                                                            «v)
                                                         
                                                         
                                                            για τις πράξεις που υλοποιούνται σύμφωνα με τα άρθρα 38 και 39 του κανονισμού (ΕΕ) αριθ. 1305/2013, όταν το κράτος μέλος αποφασίζει να ορίσει ελάχιστο όριο ζημίας μεταξύ 20 και 30 %, και για τις πράξεις που υλοποιούνται σύμφωνα με το άρθρο 37 παράγραφος 1 και το άρθρο 39α του κανονισμού (ΕΕ) αριθ. 1305/2013, η εφαρμοστέα συνεισφορά του ΕΓΤΑΑ και το ενδεικτικό ποσοστό συνεισφοράς.»·
                                                         
                                                      
                                          
                                                iii)
                                             
                                             
                                                προστίθεται το ακόλουθο στοιχείο ε):
                                                
                                                            «ε)
                                                         
                                                         
                                                            Για τους πρόσθετους πόρους που αναφέρονται στο άρθρο 58α του κανονισμού (ΕΕ) αριθ. 1305/2013:
                                                            
                                                                        i)
                                                                     
                                                                     
                                                                        η ετήσια συνεισφορά·
                                                                     
                                                                  
                                                                        ii)
                                                                     
                                                                     
                                                                        το ποσοστό συνεισφοράς που εφαρμόζεται στα στηριζόμενα μέτρα·
                                                                     
                                                                  
                                                                        iii)
                                                                     
                                                                     
                                                                        η κατανομή ανά μέτρο και τομέα επικέντρωσης·
                                                                     
                                                                  
                                                                        iv)
                                                                     
                                                                     
                                                                        η συνεισφορά για τεχνική βοήθεια·
                                                                     
                                                                  
                                                                        v)
                                                                     
                                                                     
                                                                        όταν ένα μέτρο ή ένας τύπος πράξης υλοποιείται με συνεισφορά από τα χρηματοδοτικά μέσα που αναφέρονται στο άρθρο 38 παράγραφος 1 στοιχεία β) και γ) του κανονισμού (ΕΕ) αριθ. 1303/2013, στον πίνακα αναφέρονται χωριστά τα ποσοστά συνεισφοράς για τα χρηματοδοτικά μέσα, καθώς και μία ενδεικτική συνεισφορά από το Μέσο Ανάκαμψης της Ευρωπαϊκής Ένωσης που αντιστοιχεί στην προγραμματισμένη συνεισφορά στο χρηματοδοτικό μέσο·
                                                                     
                                                                  
                                                                        vi)
                                                                     
                                                                     
                                                                        για τις πράξεις που υλοποιούνται σύμφωνα με τα άρθρα 38 και 39 του κανονισμού (ΕΕ) αριθ. 1305/2013, όταν το κράτος μέλος αποφασίζει να καθορίσει ελάχιστο όριο ζημίας μεταξύ 20 και 30 % και για πράξεις που υλοποιούνται σύμφωνα με το άρθρο 37 παράγραφος 1 και το άρθρο 39α του κανονισμού (ΕΕ) αριθ. 1305/2013, η εφαρμοστέα συνεισφορά του Μέσου Ανάκαμψης της Ευρωπαϊκής Ένωσης και το ενδεικτικό ποσοστό συνεισφοράς.»·
                                                                     
                                                                  
                                                      
                                          
                              
                                    δ)
                                 
                                 
                                    το σημείο 11 τροποποιείται ως εξής:
                                    
                                                i)
                                             
                                             
                                                το στοιχείο α) αντικαθίσταται από το ακόλουθο κείμενο:
                                                
                                                            «α)
                                                         
                                                         
                                                            ανά τομέα επικέντρωσης, οι ποσοτικοποιημένοι στόχοι συνοδευόμενοι από τις προγραμματισμένες εκροές και τις προγραμματισμένες συνολικές δημόσιες δαπάνες των μέτρων που έχουν επιλεγεί για τον συγκεκριμένο τομέα επικέντρωσης, συμπεριλαμβανομένων των υποσυνόλων των εν λόγω προγραμματισμένων εκροών και προγραμματισμένων συνολικών δαπανών που χρηματοδοτούνται από τους πρόσθετους πόρους που αναφέρονται στο άρθρο 58α του κανονισμού (ΕΕ) αριθ. 1305/2013·»
                                                         
                                                      
                                          
                                                ii)
                                             
                                             
                                                προστίθεται το ακόλουθο στοιχείο δ):
                                                
                                                            «δ)
                                                         
                                                         
                                                            τις προγραμματισμένες συνολικές δημόσιες δαπάνες που σχετίζονται με τη στήριξη σύμφωνα με το άρθρο 36 του κανονισμού (ΕΕ) αριθ. 1305/2013, όταν το ελάχιστο όριο ζημίας είναι χαμηλότερο του 30 %.»
                                                         
                                                      
                                          
                              
                  
                        2)
                     
                     
                        Το μέρος 2 τροποποιείται ως εξής:
                        
                                    α)
                                 
                                 
                                    το σημείο 4 αντικαθίσταται από το ακόλουθο κείμενο:
                                    
                                                «4.
                                             
                                             
                                                Πίνακας που συνοψίζει, ανά περιφέρεια και ανά έτος, τη συνολική συνεισφορά του ΕΓΤΑΑ προς το κράτος μέλος για ολόκληρη την περίοδο προγραμματισμού, χωρίς τους πρόσθετους πόρους που αναφέρονται στο άρθρο 58α του κανονισμού (ΕΕ) αριθ. 1305/2013 και, χωριστά, τη συνεισφορά των εν λόγω πρόσθετων πόρων προς το κράτος μέλος για τα έτη 2021 και 2022»·
                                             
                                          
                              
                                    β)
                                 
                                 
                                    στο σημείο 5.2, το στοιχείο γ) αντικαθίσταται από το ακόλουθο κείμενο:
                                    
                                                «γ)
                                             
                                             
                                                Το πεδίο εφαρμογής, το επίπεδο στήριξης, τους επιλέξιμους δικαιούχους και, κατά περίπτωση, τη μεθοδολογία υπολογισμού του ποσού ή του ποσοστού στήριξης κατανεμημένου ανά επιμέρους μέτρο και/ή τύπο πράξης, όπου κρίνεται αναγκαίο. Για κάθε τύπο πράξης, προσδιορισμό των επιλέξιμων δαπανών, των όρων επιλεξιμότητας, των εφαρμοστέων ποσών και ποσοστών στήριξης και των αρχών που αφορούν τον καθορισμό των κριτηρίων επιλογής. Στην περίπτωση παροχής στήριξης σε μέσο χρηματοοικονομικής τεχνικής που υλοποιείται δυνάμει του άρθρου 38 παράγραφος 4 πρώτο εδάφιο στοιχεία α) και β) του κανονισμού (ΕΕ) αριθ. 1303/2013, περιγραφή του τύπου του μέσου χρηματοοικονομικής τεχνικής, τις γενικές κατηγορίες τελικών δικαιούχων, τις γενικές κατηγορίες επιλέξιμων δαπανών και το ανώτατο επίπεδο στήριξης. Παρέχεται χωριστή περιγραφή για μέτρα ή τμήματα μέτρων που χρηματοδοτούνται από τους πρόσθετους πόρους που αναφέρονται στο άρθρο 58α του κανονισμού (ΕΕ) αριθ. 1305/2013.»·
                                             
                                          
                              
                  
                        3)
                     
                     
                        Στο μέρος 3, το σημείο 5 αντικαθίσταται από το ακόλουθο κείμενο:
                        
                                    «5.
                                 
                                 
                                    Χρηματοδοτικό σχέδιο, που αναφέρει:
                                    
                                                α)
                                             
                                             
                                                την ετήσια συνεισφορά του ΕΓΤΑΑ χωρίς τους πρόσθετους πόρους που αναφέρονται στο άρθρο 58α του κανονισμού (ΕΕ) αριθ. 1305/2013·
                                             
                                          
                                                β)
                                             
                                             
                                                τη συνολική συνεισφορά της Ένωσης και το ποσοστό συνεισφοράς του ΕΓΤΑΑ·
                                             
                                          
                                                γ)
                                             
                                             
                                                για τους πρόσθετους πόρους που αναφέρονται στο άρθρο 58α του κανονισμού (ΕΕ) αριθ. 1305/2013:
                                                
                                                            i)
                                                         
                                                         
                                                            την ετήσια συνεισφορά·
                                                         
                                                      
                                                            ii)
                                                         
                                                         
                                                            τη συνολική συνεισφορά και το ποσοστό συνεισφοράς.».
                                                         
                                                      
                                          
                              
                  
      
      
         
            ΠΑΡΑΡΤΗΜΑ II
            Το παράρτημα VII σημείο 1 στοιχείο β) του εκτελεστικού κανονισμού (ΕΕ) αριθ. 808/2014 τροποποιείται ως εξής:
            
                        1)
                     
                     
                        το πρώτο εδάφιο αντικαθίσταται από το ακόλουθο κείμενο:
                        «Πληροφορίες για την υλοποίηση του ΠΑΑ, όπως υπολογίζεται με κοινούς και ειδικούς δείκτες, συμπεριλαμβανομένης της προόδου που επιτυγχάνεται σε σχέση με τους στόχους που έχουν καθοριστεί για κάθε τομέα επικέντρωσης, καθώς και πληροφορίες για τις εκροές που έχουν πραγματοποιηθεί σε σύγκριση με τις προγραμματισμένες εκροές όπως καθορίζονται στο σχέδιο δεικτών. Αρχής γενομένης από την ετήσια έκθεση υλοποίησης που θα υποβληθεί το 2017, παρουσίαση της προόδου ως προς τα ορόσημα και τους στόχους που έχουν καθοριστεί στο πλαίσιο επιδόσεων (πίνακας ΣΤ). Επιπλέον πληροφορίες για το στάδιο υλοποίησης του ΠΑΑ παρέχονται μέσω στοιχείων για τις οικονομικές δεσμεύσεις ανά μέτρο και τομέα επικέντρωσης και τη σχετική αναμενόμενη πρόοδο ως προς τους στόχους»·
                     
                  
                        2)
                     
                     
                        στο δεύτερο εδάφιο, η πρώτη περίπτωση αντικαθίσταται από το ακόλουθο κείμενο:
                        
                                    «—
                                 
                                 
                                    Πίνακας Α: Αναληφθείσες δαπάνες ανά μέτρο και τομέα επικέντρωσης, με χωριστή αναφορά αυτών των πληροφοριών για τους πρόσθετους πόρους που αναφέρονται στο άρθρο 58α του κανονισμού (ΕΕ) αριθ. 1305/2013».